7P/Πονς-Βίνεκε

Ο Κομήτης Πονς-Βίνεκε (7P/Pons–Winnecke) είναι περιοδικός κομήτης με σημερινή περίοδο περιφοράς γύρω από τον Ήλιο 6,32 γήινα έτη. Αυτή η τιμή αντιστοιχεί σε κομήτη της «Οικογένειας του Δία». Πήρε το όνομά του από τον Γάλλο αστρονόμο Ζαν-Λουί Πονς από τη Μασσαλία, που τον ανεκάλυψε στις 12 Ιουνίου 1819, και από τον Γερμανό αστρονόμο Φρήντριχ Βίνεκε, από τον οποίο ανακαλύφθηκε και πάλι στις 9 Μαρτίου 1858.

Η πλέον πρόσφατη διέλευση του κομήτη από το περιήλιο της τροχιάς του έγινε στις 30 Ιανουαρίου 2015, οπότε και είχε αποχή 24 μοιρών.

Πιστεύεται ότι ο Κομήτης Πονς-Βίνεκε είναι η πηγή από την οποία προέρχονται τα μετέωρα της βροχής διαττόντων Βοωτίδες του Ιουνίου, που παρατηρείται στα τέλη Ιουνίου.

Σήμερα το περιήλιο της τροχιάς του κομήτη απέχει 1,3 AU από τον Ήλιο, οπότε ο κομήτης δεν τέμνει την τροχιά της Γης. Κατά το αφήλιο ο κομήτης βρίσκεται λίγο έξω από την τροχιά του Δία (5,6 AU από τον Ήλιο). Τον Ιούνιο του 1927 πέρασε σε απόσταση μόλις 6 εκατομμυρίων χλμ. (0,04 AU) από τη Γη και το 1939 σε απόσταση 16 εκατομμυρίων χλμ. (0,11 AU) Σε ολόκληρο τον 21ο αιώνα δεν θα πλησιάσει τη Γη τόσο πολύ όσο στις δύο αυτές περιπτώσεις.

Ο πυρήνας του κομήτη έχει εκτιμώμενες διαστάσεις περί τα 5,2 χιλιόμετρα.

Παραπομπές

Εξωτερικοί σύνδεσμοι
 Τροχιακή προσομοίωση από το JPL (Java)
Τροχιακά στοιχεία και εφημερίδα από το Κέντρο Ελασσόνων Πλανητών
 Ο 7P στον Κατάλογο Κομητών του Seiichi Yoshida
 Λεπτομερέστερο ιστορικό και φωτογραφία στην Kronk's Cometography
 Ερευνητική εργασία για τους πυρήνες των κομητών 7P, 14P και 92P

Πονς-Βινεκε